P. VERGILI MARONIS AENEIDOS LIBER SEXTVS

Sic fatur lacrimans, classique immittit habenas  
et tandem Euboicis Cumarum adlabitur oris.  
obvertunt pelago proras; tum dente tenaci  
ancora fundabat navis et litora curvae  
praetexunt puppes. iuvenum manus emicat ardens               5  
litus in Hesperium; quaerit pars semina flammae  
abstrusa in venis silicis, pars densa ferarum  
tecta rapit silvas inventaque flumina monstrat.  
at pius Aeneas arces quibus altus Apollo  
praesidet horrendaeque procul secreta Sibyllae,               10  
antrum immane, petit, magnam cui mentem animumque  
Delius inspirat vates aperitque futura.  
iam subeunt Triviae lucos atque aurea tecta.

Daedalus, ut fama est, fugiens Minoia regna  
praepetibus pennis ausus se credere caelo               15  
insuetum per iter gelidas enavit ad Arctos,  
Chalcidicaque levis tandem super astitit arce.  
redditus his primum terris tibi, Phoebe, sacravit  
remigium alarum posuitque immania templa.  
in foribus letum Androgeo; tum pendere poenas               20  
Cecropidae iussi (miserum!) septena quotannis  
corpora natorum; stat ductis sortibus urna.  
contra elata mari respondet Cnosia tellus:  
hic crudelis amor tauri suppostaque furto  
Pasiphae mixtumque genus prolesque biformis                25  
Minotaurus inest, Veneris monimenta nefandae,  
hic labor ille domus et inextricabilis error;  
magnum reginae sed enim miseratus amorem  
Daedalus ipse dolos tecti ambagesque resolvit,  
caeca regens filo vestigia. tu quoque magnam               30  
partem opere in tanto, sineret dolor, Icare, haberes.  
bis conatus erat casus effingere in auro,  
bis patriae cecidere manus. quin protinus omnia  
perlegerent oculis, ni iam praemissus Achates  
adforet atque una Phoebi Triviaeque sacerdos,               35  
Deiphobe Glauci, fatur quae talia regi:  
'non hoc ista sibi tempus spectacula poscit;  
nunc grege de intacto septem mactare iuvencos  
praestiterit, totidem lectas ex more bidentis.'  
talibus adfata Aenean (nec sacra morantur               40  
iussa viri) Teucros vocat alta in templa sacerdos.

Excisum Euboicae latus ingens rupis in antrum,  
quo lati ducunt aditus centum, ostia centum,  
unde ruunt totidem voces, responsa Sibyllae.  
ventum erat ad limen, cum virgo 'poscere fata               45  
tempus' ait; 'deus ecce deus!' cui talia fanti  
ante fores subito non vultus, non color unus,  
non comptae mansere comae; sed pectus anhelum,  
et rabie fera corda tument, maiorque videri  
nec mortale sonans, adflata est numine quando               50  
iam propiore dei. 'cessas in vota precesque,  
Tros' ait 'Aenea? cessas? neque enim ante dehiscent  
attonitae magna ora domus.' et talia fata  
conticuit. gelidus Teucris per dura cucurrit  
ossa tremor, funditque preces rex pectore ab imo:               55  
'Phoebe, gravis Troiae semper miserate labores,  
Dardana qui Paridis derexti tela manusque  
corpus in Aeacidae, magnas obeuntia terras  
tot maria intravi duce te penitusque repostas  
Massylum gentis praetentaque Syrtibus arva:               60  
iam tandem Italiae fugientis prendimus oras.  
hac Troiana tenus fuerit fortuna secuta;  
vos quoque Pergameae iam fas est parcere genti,  
dique deaeque omnes, quibus obstitit Ilium et ingens  
gloria Dardaniae. tuque, o sanctissima vates,               65  
praescia venturi, da (non indebita posco  
regna meis fatis) Latio considere Teucros  
errantisque deos agitataque numina Troiae.  
tum Phoebo et Triviae solido de marmore templum  
instituam festosque dies de nomine Phoebi.               70  
te quoque magna manent regnis penetralia nostris:  
hic ego namque tuas sortis arcanaque fata  
dicta meae genti ponam, lectosque sacrabo,  
alma, viros. foliis tantum ne carmina manda,  
ne turbata volent rapidis ludibria ventis;               75  
ipsa canas oro.' finem dedit ore loquendi.

At Phoebi nondum patiens immanis in antro  
bacchatur vates, magnum si pectore possit  
excussisse deum; tanto magis ille fatigat  
os rabidum, fera corda domans, fingitque premendo.               80  
ostia iamque domus patuere ingentia centum  
sponte sua vatisque ferunt responsa per auras:  
'o tandem magnis pelagi defuncte periclis  
(sed terrae graviora manent), in regna Lavini  
Dardanidae venient (mitte hanc de pectore curam),               85  
sed non et venisse volent. bella, horrida bella,  
et Thybrim multo spumantem sanguine cerno.  
non Simois tibi nec Xanthus nec Dorica castra  
defuerint; alius Latio iam partus Achilles,  
natus et ipse dea; nec Teucris addita Iuno                90  
usquam aberit, cum tu supplex in rebus egenis  
quas gentis Italum aut quas non oraveris urbes!  
causa mali tanti coniunx iterum hospita Teucris  
externique iterum thalami.  
tu ne cede malis, sed contra audentior ito,               95  
qua tua te Fortuna sinet. via prima salutis  
(quod minime reris) Graia pandetur ab urbe.'

Talibus ex adyto dictis Cumaea Sibylla  
horrendas canit ambages antroque remugit,  
obscuris vera involvens: ea frena furenti               100  
concutit et stimulos sub pectore vertit Apollo.  
ut primum cessit furor et rabida ora quierunt,  
incipit Aeneas heros: 'non ulla laborum,  
o virgo, nova mi facies inopinave surgit;  
omnia praecepi atque animo mecum ante peregi.               105  
unum oro: quando hic inferni ianua regis  
dicitur et tenebrosa palus Acheronte refuso,  
ire ad conspectum cari genitoris et ora  
contingat; doceas iter et sacra ostia pandas.  
illum ego per flammas et mille sequentia tela               110  
eripui his umeris medioque ex hoste recepi;  
ille meum comitatus iter maria omnia mecum  
atque omnis pelagique minas caelique ferebat,  
inualidus, viris ultra sortemque senectae.  
quin, ut te supplex peterem et tua limina adirem,               115  
idem orans mandata dabat. gnatique patrisque,  
alma, precor, miserere (potes namque omnia, nec te  
nequiquam lucis Hecate praefecit Avernis),  
si potuit manis accersere coniugis Orpheus  
Threicia fretus cithara fidibusque canoris,               120  
si fratrem Pollux alterna morte redemit  
itque reditque viam totiens. quid Thesea, magnum  
quid memorem Alciden? et mi genus ab Iove summo.'

Talibus orabat dictis arasque tenebat,  
cum sic orsa loqui vates: 'sate sanguine divum,               125  
Tros Anchisiade, facilis descensus Averno:  
noctes atque dies patet atri ianua Ditis;  
sed revocare gradum superasque evadere ad auras,  
hoc opus, hic labor est. pauci, quos aequus amavit  
Iuppiter aut ardens evexit ad aethera virtus,               130  
dis geniti potuere. tenent media omnia silvae,  
Cocytusque sinu labens circumvenit atro.  
quod si tantus amor menti, si tanta cupido est  
bis Stygios innare lacus, bis nigra videre  
Tartara, et insano iuvat indulgere labori,               135  
accipe quae peragenda prius. latet arbore opaca  
aureus et foliis et lento vimine ramus,  
Iunoni infernae dictus sacer; hunc tegit omnis  
lucus et obscuris claudunt convallibus umbrae.  
sed non ante datur telluris operta subire               140  
auricomos quam quis decerpserit arbore fetus.  
hoc sibi pulchra suum ferri Proserpina munus  
instituit. primo avulso non deficit alter  
aureus, et simili frondescit virga metallo.  
ergo alte vestiga oculis et rite repertum               145  
carpe manu; namque ipse volens facilisque sequetur,  
si te fata vocant; aliter non viribus ullis  
vincere nec duro poteris convellere ferro.  
praeterea iacet exanimum tibi corpus amici  
(heu nescis) totamque incestat funere classem,               150  
dum consulta petis nostroque in limine pendes.  
sedibus hunc refer ante suis et conde sepulcro.  
duc nigras pecudes; ea prima piacula sunto.  
sic demum lucos Stygis et regna invia vivis  
aspicies.' dixit, pressoque obmutuit ore.               155

Aeneas maesto defixus lumina vultu  
ingreditur linquens antrum, caecosque volutat  
eventus animo secum. cui fidus Achates  
it comes et paribus curis vestigia figit.  
multa inter sese vario sermone serebant,               160  
quem socium exanimum vates, quod corpus humandum  
diceret. atque illi Misenum in litore sicco,  
ut venere, vident indigna morte peremptum,  
Misenum Aeoliden, quo non praestantior alter  
aere ciere viros Martemque accendere cantu.               165  
Hectoris hic magni fuerat comes, Hectora circum  
et lituo pugnas insignis obibat et hasta.  
postquam illum vita victor spoliavit Achilles,  
Dardanio Aeneae sese fortissimus heros  
addiderat socium, non inferiora secutus.               170  
sed tum, forte cava dum personat aequora concha,  
demens, et cantu vocat in certamina divos,  
aemulus exceptum Triton, si credere dignum est,  
inter saxa virum spumosa immerserat unda.  
ergo omnes magno circum clamore fremebant,               175  
praecipue pius Aeneas. tum iussa Sibyllae,  
haud mora, festinant flentes aramque sepulcri  
congerere arboribus caeloque educere certant.  
itur in antiquam silvam, stabula alta ferarum;  
procumbunt piceae, sonat icta securibus ilex               180  
fraxineaeque trabes cuneis et fissile robur  
scinditur, advolvunt ingentis montibus ornos.

Nec non Aeneas opera inter talia primus  
hortatur socios paribusque accingitur armis.  
atque haec ipse suo tristi cum corde volutat                185  
aspectans silvam immensam, et sic forte precatur:  
'si nunc se nobis ille aureus arbore ramus  
ostendat nemore in tanto! quando omnia vere  
heu nimium de te vates, Misene, locuta est.'  
vix ea fatus erat, geminae cum forte columbae               190  
ipsa sub ora viri caelo venere volantes,  
et viridi sedere solo. tum maximus heros  
maternas agnovit avis laetusque precatur:  
'este duces, o, si qua via est, cursumque per auras  
derigite in lucos ubi pinguem dives opacat               195  
ramus humum. tuque, o, dubiis ne defice rebus,  
diva parens.' sic effatus vestigia pressit  
observans quae signa ferant, quo tendere pergant.  
pascentes illae tantum prodire volando  
quantum acie possent oculi servare sequentum.               200  
inde ubi venere ad fauces grave olentis Averni,  
tollunt se celeres liquidumque per aera lapsae  
sedibus optatis geminae super arbore sidunt,  
discolor unde auri per ramos aura refulsit.  
quale solet silvis brumali frigore viscum               205  
fronde virere nova, quod non sua seminat arbos,  
et croceo fetu teretis circumdare truncos,  
talis erat species auri frondentis opaca  
ilice, sic leni crepitabat brattea vento.  
corripit Aeneas extemplo avidusque refringit               210  
cunctantem, et vatis portat sub tecta Sibyllae.

Nec minus interea Misenum in litore Teucri  
flebant et cineri ingrato suprema ferebant.  
principio pinguem taedis et robore secto  
ingentem struxere pyram, cui frondibus atris               215  
intexunt latera et feralis ante cupressos  
constituunt, decorantque super fulgentibus armis.  
pars calidos latices et aena undantia flammis  
expediunt, corpusque lavant frigentis et unguunt.  
fit gemitus. tum membra toro defleta reponunt               220  
purpureasque super vestis, velamina nota,  
coniciunt. pars ingenti subiere feretro,  
triste ministerium, et subiectam more parentum  
aversi tenuere facem. congesta cremantur  
turea dona, dapes, fuso crateres olivo.               225  
postquam conlapsi cineres et flamma quievit,  
reliquias vino et bibulam lavere favillam,  
ossaque lecta cado texit Corynaeus aeno.  
idem ter socios pura circumtulit unda  
spargens rore levi et ramo felicis olivae,               230  
lustravitque viros dixitque novissima verba.  
at pius Aeneas ingenti mole sepulcrum  
imponit suaque arma viro remumque tubamque  
monte sub aerio, qui nunc Misenus ab illo  
dicitur aeternumque tenet per saecula nomen.               235

His actis propere exsequitur praecepta Sibyllae.  
spelunca alta fuit vastoque immanis hiatu,  
scrupea, tuta lacu nigro nemorumque tenebris,  
quam super haud ullae poterant impune volantes  
tendere iter pennis: talis sese halitus atris               240  
faucibus effundens supera ad convexa ferebat.  
[unde locum Grai dixerunt nomine Aornum.]  
quattuor hic primum nigrantis terga iuvencos  
constituit frontique invergit vina sacerdos,  
et summas carpens media inter cornua saetas               245  
ignibus imponit sacris, libamina prima,  
voce vocans Hecaten caeloque Ereboque potentem.  
supponunt alii cultros tepidumque cruorem  
succipiunt pateris. ipse atri velleris agnam  
Aeneas matri Eumenidum magnaeque sorori               250  
ense ferit, sterilemque tibi, Proserpina, vaccam;  
tum Stygio regi nocturnas incohat aras  
et solida imponit taurorum viscera flammis,  
pingue super oleum fundens ardentibus extis.  
ecce autem primi sub limina solis et ortus               255  
sub pedibus mugire solum et iuga coepta moveri  
silvarum, visaeque canes ululare per umbram  
adventante dea. 'procul, o procul este, profani,'  
conclamat vates, 'totoque absistite luco;  
tuque invade viam vaginaque eripe ferrum:               260  
nunc animis opus, Aenea, nunc pectore firmo.'  
tantum effata furens antro se immisit aperto;  
ille ducem haud timidis vadentem passibus aequat.

Di, quibus imperium est animarum, umbraeque silentes  
et Chaos et Phlegethon, loca nocte tacentia late,               265  
sit mihi fas audita loqui, sit numine vestro  
pandere res alta terra et caligine mersas.

Ibant obscuri sola sub nocte per umbram  
perque domos Ditis vacuas et inania regna:  
quale per incertam lunam sub luce maligna               270  
est iter in silvis, ubi caelum condidit umbra  
Iuppiter, et rebus nox abstulit atra colorem.  
vestibulum ante ipsum primisque in faucibus Orci  
Luctus et ultrices posuere cubilia Curae,  
pallentesque habitant Morbi tristisque Senectus,               275  
et Metus et malesuada Fames ac turpis Egestas,  
terribiles visu formae, Letumque Labosque;  
tum consanguineus Leti Sopor et mala mentis  
Gaudia, mortiferumque adverso in limine Bellum,  
ferreique Eumenidum thalami et Discordia demens               280  
vipereum crinem vittis innexa cruentis.  
in medio ramos annosaque bracchia pandit  
ulmus opaca, ingens, quam sedem Somnia vulgo  
vana tenere ferunt, foliisque sub omnibus haerent.  
multaque praeterea variarum monstra ferarum,               285  
Centauri in foribus stabulant Scyllaeque biformes  
et centumgeminus Briareus ac belua Lernae  
horrendum stridens, flammisque armata Chimaera,  
Gorgones Harpyiaeque et forma tricorporis umbrae.  
corripit hic subita trepidus formidine ferrum               290  
Aeneas strictamque aciem venientibus offert,  
et ni docta comes tenuis sine corpore vitas  
admoneat volitare cava sub imagine formae,  
inruat et frustra ferro diverberet umbras.

Hinc via Tartarei quae fert Acherontis ad undas.               295  
turbidus hic caeno vastaque voragine gurges  
aestuat atque omnem Cocyto eructat harenam.  
portitor has horrendus aquas et flumina servat  
terribili squalore Charon, cui plurima mento  
canities inculta iacet, stant lumina flamma,               300  
sordidus ex umeris nodo dependet amictus.  
ipse ratem conto subigit velisque ministrat  
et ferruginea subvectat corpora cumba,  
iam senior, sed cruda deo viridisque senectus.  
huc omnis turba ad ripas effusa ruebat,               305  
matres atque viri defunctaque corpora vita  
magnanimum heroum, pueri innuptaeque puellae,  
impositique rogis iuvenes ante ora parentum:  
quam multa in silvis autumni frigore primo  
lapsa cadunt folia, aut ad terram gurgite ab alto                310  
quam multae glomerantur aves, ubi frigidus annus  
trans pontum fugat et terris immittit apricis.  
stabant orantes primi transmittere cursum  
tendebantque manus ripae ulterioris amore.  
navita sed tristis nunc hos nunc accipit illos,               315  
ast alios longe summotos arcet harena.  
Aeneas miratus enim motusque tumultu  
'dic,' ait, 'o virgo, quid vult concursus ad amnem?  
quidve petunt animae? vel quo discrimine ripas  
hae linquunt, illae remis vada livida verrunt?'               320  
olli sic breviter fata est longaeva sacerdos:  
'Anchisa generate, deum certissima proles,  
Cocyti stagna alta vides Stygiamque paludem,  
di cuius iurare timent et fallere numen.  
haec omnis, quam cernis, inops inhumataque turba est;               325  
portitor ille Charon; hi, quos vehit unda, sepulti.  
nec ripas datur horrendas et rauca fluenta  
transportare prius quam sedibus ossa quierunt.  
centum errant annos volitantque haec litora circum;  
tum demum admissi stagna exoptata revisunt.'               330  
constitit Anchisa satus et vestigia pressit  
multa putans sortemque animo miseratus iniquam.  
cernit ibi maestos et mortis honore carentis  
Leucaspim et Lyciae ductorem classis Oronten,  
quos simul a Troia ventosa per aequora vectos               335  
obruit Auster, aqua involvens navemque virosque.

Ecce gubernator sese Palinurus agebat,  
qui Libyco nuper cursu, dum sidera servat,  
exciderat puppi mediis effusus in undis.  
hunc ubi vix multa maestum cognovit in umbra,               340  
sic prior adloquitur: 'quis te, Palinure, deorum  
eripuit nobis medioque sub aequore mersit?  
dic age. namque mihi, fallax haud ante repertus,  
hoc uno responso animum delusit Apollo,  
qui fore te ponto incolumem finisque canebat               345  
venturum Ausonios. en haec promissa fides est?'  
ille autem: 'neque te Phoebi cortina fefellit,  
dux Anchisiade, nec me deus aequore mersit.  
namque gubernaclum multa vi forte revulsum,  
cui datus haerebam custos cursusque regebam,               350  
praecipitans traxi mecum. maria aspera iuro  
non ullum pro me tantum cepisse timorem,  
quam tua ne spoliata armis, excussa magistro,  
deficeret tantis navis surgentibus undis.  
tris Notus hibernas immensa per aequora noctes               355  
vexit me violentus aqua; vix lumine quarto  
prospexi Italiam summa sublimis ab unda.  
paulatim adnabam terrae; iam tuta tenebam,  
ni gens crudelis madida cum veste gravatum  
prensantemque uncis manibus capita aspera montis               360  
ferro invasisset praedamque ignara putasset.  
nunc me fluctus habet versantque in litore venti.  
quod te per caeli iucundum lumen et auras,  
per genitorem oro, per spes surgentis Iuli,  
eripe me his, invicte, malis: aut tu mihi terram               365  
inice, namque potes, portusque require Velinos;  
aut tu, si qua via est, si quam tibi diva creatrix  
ostendit (neque enim, credo, sine numine divum  
flumina tanta paras Stygiamque innare paludem),  
da dextram misero et tecum me tolle per undas,               370  
sedibus ut saltem placidis in morte quiescam.'  
talia fatus erat coepit cum talia vates:  
'unde haec, o Palinure, tibi tam dira cupido?  
tu Stygias inhumatus aquas amnemque severum  
Eumenidum aspicies, ripamve iniussus adibis?               375  
desine fata deum flecti sperare precando,  
sed cape dicta memor, duri solacia casus.  
nam tua finitimi, longe lateque per urbes  
prodigiis acti caelestibus, ossa piabunt  
et statuent tumulum et tumulo sollemnia mittent,               380  
aeternumque locus Palinuri nomen habebit.'  
his dictis curae emotae pulsusque parumper  
corde dolor tristi; gaudet cognomine terra.

Ergo iter inceptum peragunt fluvioque propinquant.  
navita quos iam inde ut Stygia prospexit ab unda               385  
per tacitum nemus ire pedemque advertere ripae,  
sic prior adgreditur dictis atque increpat ultro:  
'quisquis es, armatus qui nostra ad flumina tendis,  
fare age, quid venias, iam istinc et comprime gressum.  
umbrarum hic locus est, somni noctisque soporae:               390  
corpora viva nefas Stygia vectare carina.  
nec vero Alciden me sum laetatus euntem  
accepisse lacu, nec Thesea Pirithoumque,  
dis quamquam geniti atque invicti viribus essent.  
Tartareum ille manu custodem in vincla petivit               395  
ipsius a solio regis traxitque trementem;  
hi dominam Ditis thalamo deducere adorti.'  
quae contra breviter fata est Amphrysia vates:  
'nullae hic insidiae tales (absiste moveri),  
nec vim tela ferunt; licet ingens ianitor antro               400  
aeternum latrans exsanguis terreat umbras,  
casta licet patrui servet Proserpina limen.  
Troius Aeneas, pietate insignis et armis,  
ad genitorem imas Erebi descendit ad umbras.  
si te nulla movet tantae pietatis imago,               405  
at ramum hunc' (aperit ramum qui veste latebat)  
'agnoscas.' tumida ex ira tum corda residunt;  
nec plura his. ille admirans venerabile donum  
fatalis virgae longo post tempore visum  
caeruleam advertit puppim ripaeque propinquat.               410  
inde alias animas, quae per iuga longa sedebant,  
deturbat laxatque foros; simul accipit alveo  
ingentem Aenean. gemuit sub pondere cumba  
sutilis et multam accepit rimosa paludem.  
tandem trans fluvium incolumis vatemque virumque               415  
informi limo glaucaque exponit in ulua.

Cerberus haec ingens latratu regna trifauci  
personat adverso recubans immanis in antro.  
cui vates horrere videns iam colla colubris  
melle soporatam et medicatis frugibus offam               420  
obicit. ille fame rabida tria guttura pandens  
corripit obiectam, atque immania terga resolvit  
fusus humi totoque ingens extenditur antro.  
occupat Aeneas aditum custode sepulto  
evaditque celer ripam inremeabilis undae.               425

Continuo auditae voces vagitus et ingens  
infantumque animae flentes, in limine primo  
quos dulcis vitae exsortis et ab ubere raptos  
abstulit atra dies et funere mersit acerbo;  
hos iuxta falso damnati crimine mortis.               430  
nec vero hae sine sorte datae, sine iudice, sedes:  
quaesitor Minos urnam movet; ille silentum  
consiliumque vocat vitasque et crimina discit.  
proxima deinde tenent maesti loca, qui sibi letum  
insontes peperere manu lucemque perosi               435  
proiecere animas. quam vellent aethere in alto  
nunc et pauperiem et duros perferre labores!  
fas obstat, tristisque palus inamabilis undae  
alligat et novies Styx interfusa coercet.  
nec procul hinc partem fusi monstrantur in omnem                440  
Lugentes campi; sic illos nomine dicunt.  
hic quos durus amor crudeli tabe peredit  
secreti celant calles et myrtea circum  
silva tegit; curae non ipsa in morte relinquunt.  
his Phaedram Procrinque locis maestamque Eriphylen               445  
crudelis nati monstrantem vulnera cernit,  
Evadnenque et Pasiphaen; his Laodamia  
it comes et iuvenis quondam, nunc femina, Caeneus  
rursus et in veterem fato revoluta figuram.  
inter quas Phoenissa recens a vulnere Dido               450  
errabat silva in magna; quam Troius heros  
ut primum iuxta stetit agnovitque per umbras  
obscuram, qualem primo qui surgere mense  
aut videt aut vidisse putat per nubila lunam,  
demisit lacrimas dulcique adfatus amore est:               455  
'infelix Dido, verus mihi nuntius ergo  
venerat exstinctam ferroque extrema secutam?  
funeris heu tibi causa fui? per sidera iuro,  
per superos et si qua fides tellure sub ima est,  
inuitus, regina, tuo de litore cessi.               460  
sed me iussa deum, quae nunc has ire per umbras,  
per loca senta situ cogunt noctemque profundam,  
imperiis egere suis; nec credere quivi  
hunc tantum tibi me discessu ferre dolorem.  
siste gradum teque aspectu ne subtrahe nostro.               465  
quem fugis? extremum fato quod te adloquor hoc est.'  
talibus Aeneas ardentem et torva tuentem  
lenibat dictis animum lacrimasque ciebat.  
illa solo fixos oculos aversa tenebat  
nec magis incepto vultum sermone movetur               470  
quam si dura silex aut stet Marpesia cautes.  
tandem corripuit sese atque inimica refugit  
in nemus umbriferum, coniunx ubi pristinus illi  
respondet curis aequatque Sychaeus amorem.  
nec minus Aeneas casu percussus iniquo               475  
prosequitur lacrimis longe et miseratur euntem.

Inde datum molitur iter. iamque arva tenebant  
ultima, quae bello clari secreta frequentant.  
hic illi occurrit Tydeus, hic inclutus armis  
Parthenopaeus et Adrasti pallentis imago,               480  
hic multum fleti ad superos belloque caduci  
Dardanidae, quos ille omnis longo ordine cernens  
ingemuit, Glaucumque Medontaque Thersilochumque,  
tris Antenoridas Cererique sacrum Polyboeten,  
Idaeumque etiam currus, etiam arma tenentem.               485  
circumstant animae dextra laevaque frequentes,  
nec vidisse semel satis est; iuvat usque morari  
et conferre gradum et veniendi discere causas.  
at Danaum proceres Agamemnoniaeque phalanges  
ut videre virum fulgentiaque arma per umbras,               490  
ingenti trepidare metu; pars vertere terga,  
ceu quondam petiere rates, pars tollere vocem  
exiguam: inceptus clamor frustratur hiantis.

Atque hic Priamiden laniatum corpore toto  
Deiphobum videt et lacerum crudeliter ora,               495  
ora manusque ambas, populataque tempora raptis  
auribus et truncas inhonesto vulnere naris.  
vix adeo agnovit pavitantem ac dira tegentem  
supplicia, et notis compellat vocibus ultro:  
'Deiphobe armipotens, genus alto a sanguine Teucri,               500  
quis tam crudelis optavit sumere poenas?  
cui tantum de te licuit? mihi fama suprema  
nocte tulit fessum vasta te caede Pelasgum  
procubuisse super confusae stragis acervum.  
tunc egomet tumulum Rhoeteo in litore inanem               505  
constitui et magna manis ter voce vocavi.  
nomen et arma locum servant; te, amice, nequivi  
conspicere et patria decedens ponere terra.'  
ad quae Priamides: 'nihil o tibi, amice, relictum;  
omnia Deiphobo solvisti et funeris umbris.               510  
sed me fata mea et scelus exitiale Lacaenae  
his mersere malis; illa haec monimenta reliquit.  
namque ut supremam falsa inter gaudia noctem  
egerimus, nosti: et nimium meminisse necesse est.  
cum fatalis equus saltu super ardua venit               515  
Pergama et armatum peditem gravis attulit aluo,  
illa chorum simulans euhantis orgia circum  
ducebat Phrygias; flammam media ipsa tenebat  
ingentem et summa Danaos ex arce vocabat.  
tum me confectum curis somnoque gravatum               520  
infelix habuit thalamus, pressitque iacentem  
dulcis et alta quies placidaeque simillima morti.  
egregia interea coniunx arma omnia tectis  
emovet, et fidum capiti subduxerat ensem:  
intra tecta vocat Menelaum et limina pandit,               525  
scilicet id magnum sperans fore munus amanti,  
et famam exstingui veterum sic posse malorum.  
quid moror? inrumpunt thalamo, comes additus una  
hortator scelerum Aeolides. di, talia Grais  
instaurate, pio si poenas ore reposco.               530  
sed te qui vivum casus, age fare vicissim,  
attulerint. pelagine venis erroribus actus  
an monitu divum? an quae te fortuna fatigat,  
ut tristis sine sole domos, loca turbida, adires?'

Hac vice sermonum roseis Aurora quadrigis               535  
iam medium aetherio cursu traiecerat axem;  
et fors omne datum traherent per talia tempus,  
sed comes admonuit breviterque adfata Sibylla est:  
'nox ruit, Aenea; nos flendo ducimus horas.  
hic locus est, partis ubi se via findit in ambas:               540  
dextera quae Ditis magni sub moenia tendit,  
hac iter Elysium nobis; at laeva malorum  
exercet poenas et ad impia Tartara mittit.'  
Deiphobus contra: 'ne saevi, magna sacerdos;  
discedam, explebo numerum reddarque tenebris.               545  
i decus, i, nostrum; melioribus utere fatis.'  
tantum effatus, et in verbo vestigia torsit.

Respicit Aeneas subito et sub rupe sinistra  
moenia lata videt triplici circumdata muro,  
quae rapidus flammis ambit torrentibus amnis,               550  
Tartareus Phlegethon, torquetque sonantia saxa.  
porta adversa ingens solidoque adamante columnae,  
vis ut nulla virum, non ipsi exscindere bello  
caelicolae valeant; stat ferrea turris ad auras,  
Tisiphoneque sedens palla succincta cruenta               555  
vestibulum exsomnis servat noctesque diesque.  
hinc exaudiri gemitus et saeva sonare  
verbera, tum stridor ferri tractaeque catenae.  
constitit Aeneas strepitumque exterritus hausit.  
'quae scelerum facies? o virgo, effare; quibusue               560  
urgentur poenis? quis tantus plangor ad auras?'  
tum vates sic orsa loqui: 'dux inclute Teucrum,  
nulli fas casto sceleratum insistere limen;  
sed me cum lucis Hecate praefecit Avernis,  
ipsa deum poenas docuit perque omnia duxit.                565  
Cnosius haec Rhadamanthus habet durissima regna  
castigatque auditque dolos subigitque fateri  
quae quis apud superos furto laetatus inani  
distulit in seram commissa piacula mortem.  
continuo sontis ultrix accincta flagello               570  
Tisiphone quatit insultans, torvosque sinistra  
intentans anguis vocat agmina saeva sororum.  
tum demum horrisono stridentes cardine sacrae  
panduntur portae. cernis custodia qualis  
vestibulo sedeat, facies quae limina servet?               575  
quinquaginta atris immanis hiatibus Hydra  
saevior intus habet sedem. tum Tartarus ipse  
bis patet in praeceps tantum tenditque sub umbras  
quantus ad aetherium caeli suspectus Olympum.  
hic genus antiquum Terrae, Titania pubes,               580  
fulmine deiecti fundo volvuntur in imo.  
hic et Aloidas geminos immania vidi  
corpora, qui manibus magnum rescindere caelum  
adgressi superisque Iovem detrudere regnis.  
vidi et crudelis dantem Salmonea poenas,               585  
dum flammas Iovis et sonitus imitatur Olympi.  
quattuor hic invectus equis et lampada quassans  
per Graium populos mediaeque per Elidis urbem  
ibat ovans, divumque sibi poscebat honorem,  
demens, qui nimbos et non imitabile fulmen               590  
aere et cornipedum pulsu simularet equorum.  
at pater omnipotens densa inter nubila telum  
contorsit, non ille faces nec fumea taedis  
lumina, praecipitemque immani turbine adegit.  
nec non et Tityon, Terrae omniparentis alumnum,               595  
cernere erat, per tota novem cui iugera corpus  
porrigitur, rostroque immanis vultur obunco  
immortale iecur tondens fecundaque poenis  
viscera rimaturque epulis habitatque sub alto  
pectore, nec fibris requies datur ulla renatis.               600  
quid memorem Lapithas, Ixiona Pirithoumque?  
quos super atra silex iam iam lapsura cadentique  
imminet adsimilis; lucent genialibus altis  
aurea fulcra toris, epulaeque ante ora paratae  
regifico luxu; Furiarum maxima iuxta               605  
accubat et manibus prohibet contingere mensas,  
exsurgitque facem attollens atque intonat ore.  
hic, quibus invisi fratres, dum vita manebat,  
pulsatusve parens et fraus innexa clienti,  
aut qui divitiis soli incubuere repertis               610  
nec partem posuere suis (quae maxima turba est),  
quique ob adulterium caesi, quique arma secuti  
impia nec veriti dominorum fallere dextras,  
inclusi poenam exspectant. ne quaere doceri  
quam poenam, aut quae forma viros fortunave mersit.               615  
saxum ingens volvunt alii, radiisque rotarum  
districti pendent; sedet aeternumque sedebit  
infelix Theseus, Phlegyasque miserrimus omnis  
admonet et magna testatur voce per umbras:  
"discite iustitiam moniti et non temnere divos."               620  
vendidit hic auro patriam dominumque potentem  
imposuit; fixit leges pretio atque refixit;  
hic thalamum invasit natae vetitosque hymenaeos:  
ausi omnes immane nefas ausoque potiti.  
non, mihi si linguae centum sint oraque centum,               625  
ferrea vox, omnis scelerum comprendere formas,  
omnia poenarum percurrere nomina possim.'

Haec ubi dicta dedit Phoebi longaeva sacerdos,  
'sed iam age, carpe viam et susceptum perfice munus;  
acceleremus' ait; 'Cyclopum educta caminis               630  
moenia conspicio atque adverso fornice portas,  
haec ubi nos praecepta iubent deponere dona.'  
dixerat et pariter gressi per opaca viarum  
corripiunt spatium medium foribusque propinquant.  
occupat Aeneas aditum corpusque recenti               635  
spargit aqua ramumque adverso in limine figit.

His demum exactis, perfecto munere divae,  
devenere locos laetos et amoena virecta  
fortunatorum nemorum sedesque beatas.  
largior hic campos aether et lumine vestit               640  
purpureo, solemque suum, sua sidera norunt.  
pars in gramineis exercent membra palaestris,  
contendunt ludo et fulva luctantur harena;  
pars pedibus plaudunt choreas et carmina dicunt.  
nec non Threicius longa cum veste sacerdos               645  
obloquitur numeris septem discrimina vocum,  
iamque eadem digitis, iam pectine pulsat eburno.  
hic genus antiquum Teucri, pulcherrima proles,  
magnanimi heroes nati melioribus annis,  
Ilusque Assaracusque et Troiae Dardanus auctor.               650  
arma procul currusque virum miratur inanis;  
stant terra defixae hastae passimque soluti  
per campum pascuntur equi. quae gratia currum  
armorumque fuit vivis, quae cura nitentis  
pascere equos, eadem sequitur tellure repostos.               655  
conspicit, ecce, alios dextra laevaque per herbam  
vescentis laetumque choro paeana canentis  
inter odoratum lauris nemus, unde superne  
plurimus Eridani per silvam voluitur amnis.  
hic manus ob patriam pugnando vulnera passi,               660  
quique sacerdotes casti, dum vita manebat,  
quique pii vates et Phoebo digna locuti,  
inventas aut qui vitam excoluere per artis  
quique sui memores aliquos fecere merendo:  
omnibus his nivea cinguntur tempora vitta.               665  
quos circumfusos sic est adfata Sibylla,  
Musaeum ante omnis (medium nam plurima turba  
hunc habet atque umeris exstantem suspicit altis):  
'dicite, felices animae tuque optime vates,  
quae regio Anchisen, quis habet locus? illius ergo               670  
venimus et magnos Erebi tranavimus amnis.'  
atque huic responsum paucis ita reddidit heros:  
'nulli certa domus; lucis habitamus opacis,  
riparumque toros et prata recentia rivis  
incolimus. sed vos, si fert ita corde voluntas,               675  
hoc superate iugum, et facili iam tramite sistam.'  
dixit, et ante tulit gressum camposque nitentis  
desuper ostentat; dehinc summa cacumina linquunt.

At pater Anchises penitus convalle virenti  
inclusas animas superumque ad lumen ituras               680  
lustrabat studio recolens, omnemque suorum  
forte recensebat numerum, carosque nepotes  
fataque fortunasque virum moresque manusque.  
isque ubi tendentem adversum per gramina vidit  
Aenean, alacris palmas utrasque tetendit,               685  
effusaeque genis lacrimae et vox excidit ore:  
'venisti tandem, tuaque exspectata parenti  
vicit iter durum pietas? datur ora tueri,  
nate, tua et notas audire et reddere voces?  
sic equidem ducebam animo rebarque futurum                690  
tempora dinumerans, nec me mea cura fefellit.  
quas ego te terras et quanta per aequora vectum  
accipio! quantis iactatum, nate, periclis!  
quam metui ne quid Libyae tibi regna nocerent!'  
ille autem: 'tua me, genitor, tua tristis imago               695  
saepius occurrens haec limina tendere adegit;  
stant sale Tyrrheno classes. da iungere dextram,  
da, genitor, teque amplexu ne subtrahe nostro.'  
sic memorans largo fletu simul ora rigabat.  
ter conatus ibi collo dare bracchia circum;               700  
ter frustra comprensa manus effugit imago,  
par levibus ventis volucrique simillima somno.

Interea videt Aeneas in valle reducta  
seclusum nemus et virgulta sonantia silvae,  
Lethaeumque domos placidas qui praenatat amnem.               705  
hunc circum innumerae gentes populique volabant:  
ac veluti in pratis ubi apes aestate serena  
floribus insidunt variis et candida circum  
lilia funduntur, strepit omnis murmure campus.  
horrescit visu subito causasque requirit               710  
inscius Aeneas, quae sint ea flumina porro,  
quive viri tanto complerint agmine ripas.  
tum pater Anchises: 'animae, quibus altera fato  
corpora debentur, Lethaei ad fluminis undam  
securos latices et longa oblivia potant.               715  
has equidem memorare tibi atque ostendere coram  
iampridem, hanc prolem cupio enumerare meorum,  
quo magis Italia mecum laetere reperta.'  
'o pater, anne aliquas ad caelum hinc ire putandum est  
sublimis animas iterumque ad tarda reverti               720  
corpora? quae lucis miseris tam dira cupido?'  
'dicam equidem nec te suspensum, nate, tenebo'  
suscipit Anchises atque ordine singula pandit.

'Principio caelum ac terras camposque liquentis  
lucentemque globum lunae Titaniaque astra               725  
spiritus intus alit, totamque infusa per artus  
mens agitat molem et magno se corpore miscet.  
inde hominum pecudumque genus vitaeque volantum  
et quae marmoreo fert monstra sub aequore pontus.  
igneus est ollis vigor et caelestis origo               730  
seminibus, quantum non noxia corpora tardant  
terrenique hebetant artus moribundaque membra.  
hinc metuunt cupiuntque, dolent gaudentque, neque auras  
dispiciunt clausae tenebris et carcere caeco.  
quin et supremo cum lumine vita reliquit,               735  
non tamen omne malum miseris nec funditus omnes  
corporeae excedunt pestes, penitusque necesse est  
multa diu concreta modis inolescere miris.  
ergo exercentur poenis veterumque malorum  
supplicia expendunt: aliae panduntur inanes               740  
suspensae ad ventos, aliis sub gurgite vasto  
infectum eluitur scelus aut exuritur igni:  
quisque suos patimur manis. exinde per amplum  
mittimur Elysium et pauci laeta arva tenemus,  
donec longa dies perfecto temporis orbe               745  
concretam exemit labem, purumque relinquit  
aetherium sensum atque aurai simplicis ignem.  
has omnis, ubi mille rotam volvere per annos,  
Lethaeum ad fluvium deus evocat agmine magno,  
scilicet immemores supera ut convexa revisant               750  
rursus, et incipiant in corpora velle reverti.'

Dixerat Anchises natumque unaque Sibyllam  
conventus trahit in medios turbamque sonantem,  
et tumulum capit unde omnis longo ordine posset  
adversos legere et venientum discere vultus.               755

'Nunc age, Dardaniam prolem quae deinde sequatur  
gloria, qui maneant Itala de gente nepotes,  
inlustris animas nostrumque in nomen ituras,  
expediam dictis, et te tua fata docebo.  
ille, vides, pura iuvenis qui nititur hasta,               760  
proxima sorte tenet lucis loca, primus ad auras  
aetherias Italo commixtus sanguine surget,  
Silvius, Albanum nomen, tua postuma proles,  
quem tibi longaevo serum Lavinia coniunx  
educet silvis regem regumque parentem,               765  
unde genus Longa nostrum dominabitur Alba.  
proximus ille Procas, Troianae gloria gentis,  
et Capys et Numitor et qui te nomine reddet  
Silvius Aeneas, pariter pietate vel armis  
egregius, si umquam regnandam acceperit Albam.               770  
qui iuvenes! quantas ostentant, aspice, viris  
atque umbrata gerunt civili tempora quercu!  
hi tibi Nomentum et Gabios urbemque Fidenam,  
hi Collatinas imponent montibus arces,  
Pometios Castrumque Inui Bolamque Coramque;               775  
haec tum nomina erunt, nunc sunt sine nomine terrae.  
quin et avo comitem sese Mauvortius addet  
Romulus, Assaraci quem sanguinis Ilia mater  
educet. viden, ut geminae stant vertice cristae  
et pater ipse suo superum iam signat honore?               780  
en huius, nate, auspiciis illa incluta Roma  
imperium terris, animos aequabit Olympo,  
septemque una sibi muro circumdabit arces,  
felix prole virum: qualis Berecyntia mater  
invehitur curru Phrygias turrita per urbes               785  
laeta deum partu, centum complexa nepotes,  
omnis caelicolas, omnis supera alta tenentis.  
huc geminas nunc flecte acies, hanc aspice gentem  
Romanosque tuos. hic Caesar et omnis Iuli  
progenies magnum caeli ventura sub axem.               790  
hic vir, hic est, tibi quem promitti saepius audis,  
Augustus Caesar, divi genus, aurea condet  
saecula qui rursus Latio regnata per arva  
Saturno quondam, super et Garamantas et Indos  
proferet imperium; iacet extra sidera tellus,               795  
extra anni solisque vias, ubi caelifer Atlas  
axem umero torquet stellis ardentibus aptum.  
huius in adventum iam nunc et Caspia regna  
responsis horrent divum et Maeotia tellus,  
et septemgemini turbant trepida ostia Nili.               800  
nec vero Alcides tantum telluris obivit,  
fixerit aeripedem cervam licet, aut Erymanthi  
pacarit nemora et Lernam tremefecerit arcu;  
nec qui pampineis victor iuga flectit habenis  
Liber, agens celso Nysae de vertice tigris.               805  
et dubitamus adhuc virtutem extendere factis,  
aut metus Ausonia prohibet consistere terra?  
quis procul ille autem ramis insignis olivae  
sacra ferens? nosco crinis incanaque menta  
regis Romani primam qui legibus urbem               810  
fundabit, Curibus parvis et paupere terra  
missus in imperium magnum. cui deinde subibit  
otia qui rumpet patriae residesque movebit  
Tullus in arma viros et iam desueta triumphis  
agmina. quem iuxta sequitur iactantior Ancus               815  
nunc quoque iam nimium gaudens popularibus auris.  
vis et Tarquinios reges animamque superbam  
ultoris Bruti, fascisque videre receptos?  
consulis imperium hic primus saevasque securis  
accipiet, natosque pater nova bella moventis               820  
ad poenam pulchra pro libertate vocabit,  
infelix, utcumque ferent ea facta minores:  
vincet amor patriae laudumque immensa cupido.  
quin Decios Drusosque procul saevumque securi  
aspice Torquatum et referentem signa Camillum.               825  
illae autem paribus quas fulgere cernis in armis,  
concordes animae nunc et dum nocte prementur,  
heu quantum inter se bellum, si lumina vitae  
attigerint, quantas acies stragemque ciebunt,  
aggeribus socer Alpinis atque arce Monoeci               830  
descendens, gener adversis instructus Eois!  
ne, pueri, ne tanta animis adsuescite bella  
neu patriae validas in viscera vertite viris;  
tuque prior, tu parce, genus qui ducis Olympo,  
proice tela manu, sanguis meus!—               835  
ille triumphata Capitolia ad alta Corintho  
victor aget currum caesis insignis Achivis.  
eruet ille Argos Agamemnoniasque Mycenas  
ipsumque Aeaciden, genus armipotentis Achilli,  
ultus avos Troiae templa et temerata Minervae.               840  
quis te, magne Cato, tacitum aut te, Cosse, relinquat?  
quis Gracchi genus aut geminos, duo fulmina belli,  
Scipiadas, cladem Libyae, parvoque potentem  
Fabricium vel te sulco, Serrane, serentem?  
quo fessum rapitis, Fabii? tu Maximus ille es,               845  
unus qui nobis cunctando restituis rem.  
excudent alii spirantia mollius aera  
(credo equidem), vivos ducent de marmore vultus,  
orabunt causas melius, caelique meatus  
describent radio et surgentia sidera dicent:               850  
tu regere imperio populos, Romane, memento  
(hae tibi erunt artes), pacique imponere morem,  
parcere subiectis et debellare superbos.'

Sic pater Anchises, atque haec mirantibus addit:  
'aspice, ut insignis spoliis Marcellus opimis               855  
ingreditur victorque viros supereminet omnis.  
hic rem Romanam magno turbante tumultu  
sistet eques, sternet Poenos Gallumque rebellem,  
tertiaque arma patri suspendet capta Quirino.'  
atque hic Aeneas (una namque ire videbat               860  
egregium forma iuvenem et fulgentibus armis,  
sed frons laeta parum et deiecto lumina vultu)  
'quis, pater, ille, virum qui sic comitatur euntem?  
filius, anne aliquis magna de stirpe nepotum?  
qui strepitus circa comitum! quantum instar in ipso!               865  
sed nox atra caput tristi circumvolat umbra.'  
tum pater Anchises lacrimis ingressus obortis:  
'o gnate, ingentem luctum ne quaere tuorum;  
ostendent terris hunc tantum fata nec ultra  
esse sinent. nimium vobis Romana propago               870  
visa potens, superi, propria haec si dona fuissent.  
quantos ille virum magnam Mauortis ad urbem  
campus aget gemitus! vel quae, Tiberine, videbis  
funera, cum tumulum praeterlabere recentem!  
nec puer Iliaca quisquam de gente Latinos                875  
in tantum spe tollet avos, nec Romula quondam  
ullo se tantum tellus iactabit alumno.  
heu pietas, heu prisca fides invictaque bello  
dextera! non illi se quisquam impune tulisset  
obvius armato, seu cum pedes iret in hostem               880  
seu spumantis equi foderet calcaribus armos.  
heu, miserande puer, si qua fata aspera rumpas,  
tu Marcellus eris. manibus date lilia plenis  
purpureos spargam flores animamque nepotis  
his saltem accumulem donis, et fungar inani               885  
munere.' sic tota passim regione vagantur  
aeris in campis latis atque omnia lustrant.  
quae postquam Anchises natum per singula duxit  
incenditque animum famae venientis amore,  
exim bella viro memorat quae deinde gerenda,               890  
Laurentisque docet populos urbemque Latini,  
et quo quemque modo fugiatque feratque laborem.

Sunt geminae Somni portae, quarum altera fertur  
cornea, qua veris facilis datur exitus umbris,  
altera candenti perfecta nitens elephanto,               895  
sed falsa ad caelum mittunt insomnia Manes.  
his ibi tum natum Anchises unaque Sibyllam  
prosequitur dictis portaque emittit eburna,  
ille viam secat ad navis sociosque revisit.

Tum se ad Caietae recto fert limite portum.               900  
ancora de prora iacitur; stant litore puppes.